**Konserttikeskus** (vuoteen 1973 saakka *Koulujen Musiikkikeskus*) on vuonna 1963 perustettu voittoa tavoittelematon yhdistys ja konserttitoimisto, joka järjestää musiikkiesityksiä kouluihin ja päiväkoteihin yhteistyössä paikallisten järjestäjien kanssa.

Konserttikeskus perustettiin välittämään lasten ja nuorten kuultavaksi lähinnä klassista musiikkia. Vähitellen sen ohjelmistoon tuli mukaan myös jazzia, lastenmusiikkia, kansan- ja maailmanmusiikkia sekä populaarimusiikkia. Konserttikeskuksen ohjelmistoon valittavilla tulee korkeatasoisten musiikillisten taitojen lisäksi olla kyky esiintyä ja olla vuorovaikutuksessa yleisön kanssa.[2]

Yhdistyksen tarkoituksena on tutustuttaa lapset ja nuoret monipuolisesti musiikillisiin ilmaisumuotoihin elävän musiikin tilaisuuksissa oppilaitosten kasvatus- ja opetustavoitteita tukien ja tarjota samalla korkea-tasoisia taiteellisia elämyksiä sekä edistää konserttitoimintaa myös muulla tavoin.

Konserttikeskus järjestää nykyään noin 1 200–1 700 konserttia ja työpajaa vuodessa.[5] Olennainen osa konserteista on vuodesta 2008 lähtien toteutettu Konsertti joka kouluun -toimintamallilla, jossa yhteistyökuntien kaikki peruskoululaiset saavat vuosittain vähintään yhden konsertin.[4]. 

Konserttikeskus on osallistunut useisiin hankkeisiin ja järjestänyt yhteistyökumppaneiden kanssa kaksi ohjelmakilpailua: Kilpalaulu Kalevalasta ja Kotiseudun tarinoita.

Vuonna 2013 perustamallaan Inkku-palkinnolla Konserttikeskus haluaa nostaa esiin henkilöitä, yhtyeitä, työryhmiä tai yhteisöjä, jotka ovat ansioituneet elävän musiikin välittämisessä lapsille ja nuorille osallistavalla, innostavalla ja kasvatuksellisella tavalla. Samalla halutaan kunnioittaa Inkeri "Inkku" Simola-Isakssonin elämäntyötä. Ensimmäinen Inkku-palkinto myönnettiin Sibelius-Akatemian lehtori Soili Perkiölle[7vuonna 2014 ja toinen musiikin erityispalvelukeskus Resonaarille vuonna 2016. 

Yhdistys on vuodesta 2004 lähtien järjestänyt kansainvälisiä Korvat kävelylle! -koulukonserttifestivaaleja.

Konserttikeskus osallistuu alan kansainväliseen yhteistyöhön Jeunesses Musicales International -järjestössä (JMI) sekä pohjoismaisten koulukonserttijärjestäjien verkostossa (NNS).

Konserttikeskuksen välittämiä esiintyjiä
----------------------------------------

Konserttikeskuksen kautta ovat kouluissa ja päiväkodeissa esiintyneet muun muassa:

* Jorma Hynninen
* Pepe Willberg
* Kimmo Pohjonen
* Anssi Tikanmäki
* Heikki Sarmanto ja Matti Koskiala
* Carita Holmström ja Teppo Hauta-aho
* Heikki Salo
* Angelit
* Kosti Kotiranta & Marjatta Meritähti
* Mikko Perkoila
* Jani Uhlenius
* Ilo Ensemble
* lastenorkesteri Ammuu
* jazzyhtye Mopo
* rockyhtye My First Band
* kansanmusiikkiyhtye Freija
* nokkahuilukvartetti Bravade

Levymerkkinä
------------

Konserttikeskus julkaisi vuonna 1975 kaksi albumia nimeään kantavalla levymerkillä, pianotaiteilija Liisa Pohjolan sooloalbumin sekä UMO Jazz Orchestran varhaiskokoonpanon New Music Orchestran ensimmäisen albumin *Our Latin Friends* (Konserttikeskus KKLP-175).

Lähteet
-------

* Häyrynen, Antti: *Sikamakeet konsertit. Konserttikeskuksen viisikymmentä vuotta*. Helsinki: Konserttikeskus, 2014. ISBN 978-952-93-3138-3. Teoksen verkkoversio (pdf) (viitattu 14.3.2015). [vanhentunut linkki]

### Viitteet

1. ↑  Koppinen, Mari: *Nokkahuilut innostivat kuperkeikkaan. Konserttikeskus on tuonut 50 vuotta elämyksiä Suomen koululaisille. Tiistaina oli Malminkartanon vuoro.* Helsingin Sanomat 10.4.2014, viitattu 14.3.2015.
2. ↑  Hakutulos Konserttikeskus (Arkistoitu – Internet Archive), Äänitearkisto, viitattu 14.3.2015.
3. ↑  Häyrynen 2013 s. 39.

Aiheesta muualla
----------------

* Koululaiskonsertteja puoli vuosisataa (Arkistoitu – Internet Archive), toiminnanjohtaja Kari Vasen ym. haastattelu Yle Areenassa